**PREDKLADACIA SPRÁVA**

Ministerstvo zdravotníctva Slovenskej republiky predkladá návrh nariadenia vlády Slovenskej republiky, ktorým sa mení nariadenie vlády Slovenskej republiky č. 115/2018 Z. z., ktorým sa ustanovuje výška úhrad zdravotnej poisťovne za poskytovanie zubno-lekárskej pohotovostnej služby a ambulantnej pohotovostnej služby, spôsob výpočtu a pravidlá výpočtu týchto úhrad, na základe § 8 ods. 6 a 9 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov ako iniciatívny materiál.

Navrhovaná právna úprava sa predkladá vzhľadom na potrebu upraviť výšku úhrady zdravotnej poisťovne za poskytovanie zdravotnej starostlivosti ambulanciou ambulantnej pohotovostnej služby, ktorá vyplýva z analýzy segmentu ambulantnej pohotovostnej služby po zavedení týchto ambulancií do praxe a v nadväznosti na legislatívne zmeny účinné od 1. januára 2019 súvisiace so mzdovým ohodnotením zdravotníckych pracovníkov, ktoré sa premietnu aj do zvýšenia mzdového ohodnotenia sestier slúžiacich v ambulanciách pevnej ambulantnej pohotovostnej služby a v súvislosti s dopočtom nepriamych nákladov (náklady s vybavením ambulancie, stravné a pod.).

Cieľom navrhovanej novely nariadenia je upraviť výšku úhrady pre ambulanciu ambulantnej pohotovostnej služby z prostriedkov verejného zdravotného poistenia tak, aby sa zabezpečilo primerané finančné krytie ekonomicky oprávnených nákladov u týchto poskytovateľov zdravotnej starostlivosti, aby mohli plniť svoju funkciu v požadovanej kvalite a na adekvátnej úrovni.

Cieľom úpravy je zachovanie ambulancií pevnej ambulantnej pohotovostnej služby zo strany poskytovateľov zdravotnej starostlivosti pre účely efektívneho a epidemiologicky prípustného poskytovania zdravotnej starostlivosti v týchto ambulanciách, ktoré sú predĺžením času všeobecného lekára, tak, aby sa predišlo zneužívaniu návštev na urgentných príjmoch, ktoré slúžia na poskytovanie neodkladnej zdravotnej starostlivosti.

Návrh nariadenia vlády Slovenskej republiky obsahuje zvýšenie mesačnej paušálnej úhrady za poskytovanie zdravotnej starostlivosti ambulanciou ambulantnej pohotovostnej služby.

Úpravou výšky úhrad pre ambulancie ambulantnej pohotovostnej služby sa zabezpečí primerané finančné krytie ekonomicky oprávnených nákladov pre tieto ambulancie z prostriedkov verejného zdravotného poistenia.

Návrh nariadenia vlády Slovenskej republiky bol predmetom medzirezortného pripomienkového konania a predkladá sa bez rozporov.

Vzhľadom na dĺžku legislatívneho procesu sa navrhuje účinnosť k 1. marcu 2019.

Návrh nariadenia nie je predmetom vnútrokomunitárneho pripomienkového konania.